标题：搜玉小集
简介
《搜玉小集》一卷,是现存唐代人编选唐诗的资料共13种中的一种。从入选诗人多为初唐高宗、武后时代作者推测，可能编者去此时代也不远。从所选诗人的生活年代看，大致可推定此集的编选年代最晚不晚于天宝末年。全书选诗六十二首，作者三十四人，多为初唐诗人。此书不以体分，也不以人统篇，编次参差，次第混乱，重出叠见，莫能得其体例。大约编者读诗时把当时公认的佳制名篇随手记了下来，名为“搜玉”，实际上并未尽搜括寻觅之力。
这个集子选编的主要是初唐诗，所选诗歌从题材上可分为奉和应制诗、边塞诗、闺怨诗、述怀诗、岁时应景诗等；其中近体诗36首，古体诗25首；伤感、愁苦、哀婉是主调，劲健、清新、欢快是辅调。
《搜玉小集》选录了不少初唐诗坛的优秀诗作，对于我们今天研究初唐诗有一定的价值。如魏徵的《述怀》（中原初逐鹿）、刘希夷的《代悲白头翁》、宋之问的《度大庾岭》《登岳王台》、李峤的《汾阳行》、苏味道的《观灯》、崔颢的《古意》（十五嫁王昌）等，这些都是见诸当时笔记记载，为当时人所称道的。
正文
提要臣等谨案：搜玉小集一巻，原本不著撰人名氏。考郑樵通志艺文畧已载之，则其来甚旧，当为唐人所辑无疑。旧目题凡三十七人，诗六十三首，此本但三十四人，诗六十一首。盖毛晋重刋所釐定，所注考证颇详。然胡鹄等三人，有録无诗，晋并删其姓名，已非缺疑存旧之意。又人缺其三，而诗仅缺其二，不足分配三人，必有一人之诗溷于他人者。则所订亦未确也。其次第为晋所乱，不可复考。既不以人叙，又不以体分，编次参差，重出叠见，莫能得其体例。徒以源出唐人，聊存旧本，以备参订焉。
乾隆四十六年二月恭校上
总纂官 （臣）纪昀 （臣）陆锡熊 （臣）孙士毅
总校官 （臣）陆费墀
内容○奉和御制白鹿观【或作郑愔】　　崔湜
御旗探紫籙，仙仗辟丹丘。捧药芝童下，焚香桂女留。鸾歌无嵗月，鹤语记春秋。臣朔何其幸，常陪汉武游。
○奉和御制平胡　　裴漼
玄漠圣恩通，由来书轨同。忽闻窥月满，相聚冦云中。庙略占黄气，神兵出绛宫。将军行逐虏，使者亦和戎。一举轒輼灭，再麾沙朔空。直将威禁暴，非用武为雄。饮至明军礼，醻勲锡武功。干戈还载戢，文德在唐风。
○同前　　韩休
南牧正纷纷，长河起塞氛。玉兵徵选士，金钺拜将军。疉鼓摇边吹，连旌暗朔云。妖星乗夜落，害气入朝分。始见幽烽警，俄看烈火焚。功成奏凯乐，战罢策归勲。盛德陈清庙，神谟属大君。叨荣逢偃羽，率舞咏时文。
○西征军行遇风　　崔融
北风卷尘沙，左右不相识。飒飒吹万里，昏昏同一色。马烦莫敢进，人急未遑食。草木春更悲，天景昼相匿。夙龄慕忠义，雅尚存孤直。览史懐浸骄，读诗叹孔棘。及兹戎旅地，忝从书记职。兵气腾北荒，军声振西极。坐觉威灵逺，行看祲氛息。愚臣何以报，倚马申微力。
○塞垣行　　崔湜
疾风卷溟海，万里扬沙砾。仰望不见天，昏昏竟朝夕。是时军两进，东拒复西敌。蔽山张旗鼓，间道潜锋镝。精骑突晓围，竒兵袭暗壁。十月边塞寒，四山沍隂积。雨雪雁南飞，风尘景西廹。昔我事讨论，未尝怠经籍。一朝弃笔砚，十年操矛戟。岂要黄河誓，须勒燕然石。可嗟牧羊臣，海上乆为客。
○大漠行　　前人
单于犯蓟堧，骠骑略萧边。南山木叶飞下地，北海蓬根乱上天。科斗连营太原道，鱼丽合阵武威川。三军遥倚伏，万里相驰逐。旌斾悠悠静瀚源，鼙鼓喧喧动卢谷。穷徼出幽陵，吁嗟倦寝兴。马蹄冻溜石，胡毳暖生氷。云沙泱漭天光闭，河塞隂沈海色凝。崆峒异国谁能托，萧索边心常不乐。近见行人畏白龙，遥闻公主愁黄鹤。阳春半，岐路间。瑶台苑，玉门关。百花芳树红将歇，二月兰皋绿未还。阵云不散鱼龙水，雨雪犹飞鸿雁山。山障连绵不可极，路逺辛勤梦颜色。北堂萱草不寄来，东园桃李长相忆。汉将纷纭攻战盈，胡冦萧条幽朔宁。韩君拜节偏知逺，郑吉驱旌坐见迎。火绝烟沈右西极，谷静山空左北平。但使将军能百战，不须天子筑长城。
○将军行　　刘希夷
将军辟辕门，耿介当风立。诸将欲言事，逡廵不敢入。剑气射云天，鼓声破原隰。黄尘塞路起，走马追兵急。弯弓从此去，飞箭如雨集。截围一百重，斩首五千级。代马流血死，残兵抱鞍泣。古来养甲兵，有事常讨袭。乘我庙堂运，坐使干戈戢。献凯还帝亰，军容何翕习。
○从军行　　贺朝
朔胡乗月寇边城，军书揷羽刺中亰。天子金坛拜飞将，单于玉塞振佳兵。骑射先鸣推任侠，龙韬决胜伫时英。闻有河湟客，愔愔理帷帟。常山启霸图，汜水先天策。衔珠浴铁向桑乾，衅旗膏鼓指乌丸。鸣鸡已报闗山晓，来雁遥传沙塞寒。直为寸心从苦节，陇头无水长呜咽。边树萧萧不觉春，天山漠漠长飞雪。鱼丽阵接塞云平，雁翼营通海月明。始看晋幙飞鹅入，旋闻齐垒啼乌声。自从一戍燕支山，春光几度晋阳关。金河未转青丝骑，玉筯应啼红粉颜。鸿归燕相逐，池边芳草绿。已见氛清细柳营，莫更春歌落梅曲。烽沈灶减静邉亭，海晏山空肃已宁。行望凤亰旋凯捷，重来麟阁畵丹青。
○燕歌行【已见国秀集，异同注明】　　屈同
渔阳八月塞草腓，征人相对并思归。云和朔气连天暗，蓬杂惊沙散野飞。此时天地隂埃徧，瀚海龙城皆血战。两军鼓角暗相闻，四面旌旗看不见。昭君逺嫁已年多，南使频来尚不和。汉兵候月秋防塞，朔骑乗氷夜渡河。河塞东西万馀里，地与亰华不相似。燕支山上少光辉，黄沙碛里无流水。金戈玉劒十年征，红粉青楼多怨情。厌得殊方乆为别，秋来但听擣衣声。
○塞外　　郑愔
荒垒三秋夕，穷郊万里平。海隂凝独树，日气下连营。戎斾霜疑重，边裘寒更轻。将军犹转战，都尉不成名。折柳悲春曲，吹笳断夜声。明年汉使返，须筑受降城。
○紫骝　　杨炯
侠客重周游，金鞭控紫骝。蛇弓白羽箭，鹤辔赤茸秋。发迹来南海，长鸣向北州。匈奴今未灭，画地取封侯。
○咏寳劒【向误宋之问】　　崔融
寳歛出昆吾，龟龙夹彩珠。五精初献术，千戸竞沦都。匣气冲牛斗，山形转辘轤。欲知天下贵，持此问风胡。
○王昭君　　卢照隣
合殿恩中绝，交河使渐稀。肝肠随玉辇，形影向金微。汉宫草应绿，边庭沙正飞。愿逐三秋雁，年年一度归。
○同前　　东方虬
汉道方全盛，朝廷足武臣。何须薄命妾，辛苦事和亲。
○同前　　郭元振
闻有南河信，传言杀畵师。始知君念重，更肯惜蛾眉。
○晩度天山有懐亰邑　　骆賔王
忽上天山望，依然想物华。云疑上苑叶，雪似御沟花。行叹戎麾逺，坐令衣带赊。交河浮绝塞，弱水浸流沙。旅思徒漂梗，归期未及瓜。宁知心断绝，夜夜泣胡笳。
○送公主和戎　　徐彦伯
凤扆怜箫曲，鸾帷念掌珍。虏庭遥筑馆，汉使逺和亲。星去银河夕，花移玉树春。圣情凄割爱，驻跸望征尘。
○古意【向误崔湜】　　崔颢
十五嫁王昌，盈盈出畵堂。自矜年正少，复倚壻为郎。舞爱前溪绿，歌怜午夜长。门时鬬百草，度日不成粧。
○酬杜麟台春思　　崔湜
春还上林苑，花满洛阳城。鸳衾夜凝思，龙镜晓含情。忆梦残灯落，离魂暗马惊。可怜朝与暮，楼上独盈盈。
○春闺　　徐彦伯
戍客戍清波，幽闺幽思多。暗梁闻语燕，夜烛见飞蛾。寳匣藏脂粉，金屏缀绮罗。裁衣巻纹素，织锦度鸣梭。有使通西极，缄书寄北河。年光只恐尽，征战莫蹉跎。
○怨情　　刘允济
玉关芳信断，兰闺锦字新。愁来不自抑，念切已含嚬。虗牖风惊梦，空床月厌人。归期倘可促，勿度柳园春。
○春怨　　郑愔
春朝物候妍，愁妇镜台前。风吹数蝶乱，露洗百花鲜。试出褰罗幌，还来著锦筵。曲中愁夜夜，楼上别年年。不及随萧史，髙飞向紫烟。
○春闺　　沈佺期
汗马三军去，流莺二月还。边愁行上国，春梦度阳关。池水琉璃净，园花玳瑁斑。嵗华空自掷，忧思不胜颜。
○秋闺　　郑愔
征客向轮台，幽闺寂不开。音书秋雁断，机杼夜蛩催。虗幌风吹叶，闲阶露湿苔。自怜愁思影，共作月徘徊。
○古意　　沈佺期
卢家少妇欝金堂，海燕双栖玳瑁梁。九月寒砧催木叶，十年征戍忆辽阳。白狼河北音书断，丹凤城南秋夜长。谁为含愁独不见，更教明月照流黄。
○闺怨【国秀集作孤独叹】　　徐彦伯
切切夜闺冷，微微孤烛燃。玉盤红泪滴，金烬彩光圆。暖手缝轻素，嚬蛾续断弦。相思咽不语，囘向锦屏眠。
○怨辞【向误张炫，或刻张紘】　　张汯
去年离别雁初归，今日裁缝萤已飞。征客未来音信断，不知何处寄边衣。
○秋闺　　乔知之
南庭结白露，北风扫黄叶。此时鸿雁来，惊鸣催思妾。曲房理针线，平砧擣纹练。鸳绮裁已成，龙乡信难见。窈窕九重闺，寂寞十年啼。纱窗白云宿，罗幌月光栖。云月隐微微，夜上流黄机。玉霜冻珠履，金吹薄罗衣。汉家已得地，君去将何事。宛转结蚕书，寂寥无雁使。平生荷恩信，本为容华进。况复落红颜，蝉声催白鬓。
○擣衣篇　　刘希夷
秋天瑟瑟夜漫漫，夜白风清玉露漙。燕山逰子衣裳薄，秦地佳人闺阁寒。欲向楼中萦楚练，还来机上裂齐纨。揽红袖兮愁徙倚，盼青砧兮怅盤桓。盤桓徙倚夜已乆，萤火双飞入帘牖。西北风来吹细腰，东南月映浮纎手。此时秋月可怜明，此时秋风别有情。君看月下参差影，为听莎间断续声。绛河转兮青云晓，飞鸟鸣兮行人少。攒眉缉缕思纷纷，对影穿针魂悄悄。闻道还家未有期，谁怜登陇不胜悲。梦见形容亦旧日，为许裁缝改昔时。缄书逺寄交河曲，须及明年春草绿。莫嫌衣上有斑斑，只为思君泪相绩。
○题河边枯柳　　王泠然
隋家天子忆扬州，厌坐深宫傍海陬。穿地凿山开御路，鸣笳叠鼓泛春流。流从巩北河分口，直到淮南种官柳。功成力尽人旋亡，运谢年移树空有。当时彩女侍君王，帐殿旌门对柳行。青叶交垂连幔色，白花飞散染衣香。今日摧残何用道，数里曾无一株好。驿骑江帆损更多，山精野鬼藏应老。深秋九月露为霜，日夜孤舟入帝乡。河畔时时闻落叶，客中无箇不沾裳。
○折柳篇　　许景先
春色东来渡灞桥，青门垂柳百千条。垂柳西连建章路，汉家禁苑纷无数。萦花始徧合欢枝，逰丝半罥相思树。秦楼初日照南隅，柔条垂绿暎金铺。寳钗新梳■〈髟上妥下〉鬓髻，锦带交垂连理襦。自怜柳塞淹戎幕，银烛长啼愁梦著。芳树朝催玉管新，春风夜染罗衣薄。城头杨柳已如丝，令年花落去年时。折芳逺寄相思曲，为惜容华难再持。
○长信宫树　　乔知之
阿娜当轩树，■〈艹丰〉茸倚兰殿。叶暎九春华，香摇五眀扇。馀花鸟哢尽，新叶虫书徧。零落容自知，芬芳君不见。
○同蔡孚五亭咏　　徐晶
章奏中亰罢，云容别业归。拂琴铺野席，牵柳挂朝衣。翡翠巢书幌，鸳鸯立钓矶。幽栖可怜处，春事满林扉。
○阮公体　　前人
秦王按劒怒，发卒戍龙沙。雄图尚未毕，海内已纷拏。黄尘暗天起，白日歛精华。唯见长城外，僵屍如乱麻。
○赠蘇管记　　杜审言
北地寒应苦，南庭戍不归。边声乱羌笛，朔气巻戎衣。雨雪关山暗，风霜草木稀。■〈羊月〉兵战欲尽，虏骑猎犹肥。雁塞何时入，龙城几度围。据鞍雄剑动，摇笔羽书飞。舆驾还亰邑，朋逰满帝畿。方期乗献凯，歌舞共春晖。
○温泉庄卧疾寄杨七炯　　宋之问
移疾卧兹岭，寥寥倦幽独。赖有嵩髙山，髙枕长在目。兹山栖灵异，朝夕翳云族。是日濛雨晴，反景入巖谷。羃羃涧畔草，青青山下木。此意方无穷，环顾怅林麓。伊洛何悠漫，川原信重复。夏馀鸟兽蕃，秋末禾黍熟。秉愿守樊圃，归闲欣蓺牧。惜无载酒人，徒把凉潭菊。。
○述懐　　魏徵
中原初逐鹿，投笔事戎轩。纵横计不就，慷慨志犹存。杖策谒天子，驱马出关门。请缨系南越，凭轼下东藩。欝纡陟髙岫，出没望平原。古木吟寒雁，空山啼夜猿。既伤千里目，还惊九死魂。岂不惮艰险，深懐国士恩。季布无二诺，侯嬴重一言。人生感意气，功名谁复论。
○暮秋言懐【上二首向误宋之问】　　前人
首夏别亰辅，杪秋滞三河。沈沈蓬莱阁，日乆乡思多。霜翦凉地蕙，风捎幽渚荷。嵗芳坐沦歇，感此式微歌。
○白帝懐古【向误宋之问】　　陈子昂
日落沧江晩，停桡问土风。城临巴子国，台没汉王宫。荒服仍周甸，深山尚禹功。巖悬青壁断，地险碧流通。古木生云际，归帆出雾中。川途去无限，客思坐何穷。
○书懐　　刘幽求
心为明时尽，君门尚不容。田园迷径路，归去路何从。
○桂阳三日述懐　　宋之问
代业亰华裏，逺投魑魅乡。登髙望不极，云海四茫茫。伊昔乗休眄，常为人所羡。两朝赐颜色，二纪陪欢宴。昆明宿昔侍龙媒，伊阙天泉复几囘。西夏黄河水心劒，东周清洛羽觞杯。苑中落花扫还合，河畔垂杨拨不开。千春万夀多行乐，柏梁和歌攀睿作。赐金分帛奉恩辉，风举云摇入紫微。晨趋北阙朝天去，夜出南宫把烛归。载笔儒林多歳月，襆被文昌事吴越。越中山海髙且深，兴来无处不登临。永和九年佐海郡，暮春三月醉山隂。愚谓嬉逰长似昔，不言流寓歘成今。始安繁华旧风俗，帐饮倾城沸江曲。主人管弦清且悲，客子肝肠断还续。荔浦蘅臯万里馀，洛阳音信绝能疎。故园今日应愁思，曲水何能更祓除。逐伴谁怜合浦叶，思归岂食桂江鱼。不求汉使金囊赠，愿得佳人锦字书。
○九日升髙　　王勃
九月九日望乡台，他席他乡送客杯。人今已厌南中苦，鸿雁那从北地来。
○观灯　　蘇味道
火树银花合，星桥鐡锁开。暗尘随马去，明月逐人来。逰妓皆穠李，行歌尽落梅。金吾不禁夜，玉漏莫相催。
○夜逰　　沈佺期
今夕重门启，逰春得夜芳。月华连昼色，灯影杂星光。南陌青丝骑，东隣红粉粧。管弦遥辨曲，罗绮暗闻香。人拥行歌路，车攒鬭舞场。经过犹未已，钟鼓出长杨。
○观灯　　王諲
暂得金吾夜，通看火树春。停车傍明月，走马入红尘。妓杂歌偏胜，塲移舞更新。应须尽记取，说向不来人。
○夜光篇　　王泠然
逰人夜到汝阳间，夜色冥濛不解颜。谁家暗起寒山烧，因此明中得见山。山头山下须臾满，歴险縁深无暂断。焦声散著羣树鸣，炎气傍临一川暖。是时西北多海风，吹上连天光更雄。浊烟熏月黑，髙熖爇云红。初谓鍊丹仙灶裏，还疑铸劒神溪中。划为飞电来照物，乍作流星并上空。西山无草光已灭，东顶荧荧犹未绝。沸汤空谷数道水，融盖隂崖几年雪。两亰贫病若为居，四壁皆成凿照馀。未得贵游同秉烛，唯将半景借披书。
○催粧　　徐璧
传闻烛下调红粉，明镜台前别作春。不须满面浑粧却，留著双睂待畵人。
○翦彩　　沈佺期
宫女怜芳树，栽花竞早荣。寒依刀尺尽，春向绮罗生。弱蔕盤丝发，香蕤结素成。纎枝幸不弃，长就玉阶倾。
○人日剪彩　　余延夀
闺妇持刀坐，自怜裁翦新。叶催情缀色，花寄手成春。帖燕留粧戸，黏鸡待饷人。擎来问夫壻，何处不如真。
○三日岐王宅　　张谔
玉女贵妃生，嫛婗始发声。金盆浴未了，绷子绣初成。翡翠雕芳褥，真珠帖小缨。何时学健歩，鬬取落花轻。
○满月　　前人
社金流茂祉，庭玉表竒才。竹似因谈植，兰疑入梦栽。乌将八子去，凤逐九雏来。今夜明珠色，当随满月开。
○太平公主山亭侍宴应制　　李峤
黄金瑞牓绛河隈，白玉仙舆紫禁来。碧树青岑云外耸，朱楼畵阁水中开。龙舟下瞰鲛人室，羽节髙临凤女台。遽惜欢娱歌吹晩，挥戈更却曜灵囘。
○岐王席上咏美人　　张谔
半额畵双蛾，盈盈烛下歌。玉杯寒意少，金屋夜情多。香豔王分帖，裙娇勑赐罗。平阳莫相妬，唤出不如他。
○汾隂行　　李峤
君不见，昔日西亰全盛时，汾隂后土亲祭祠。斋宫宿寝设储供，撞钟鸣鼓树羽旗。汉家四叶才且雄，宾延万灵服九戎。栢梁赋诗髙宴罢，诏书法驾幸河东。河东太守亲扫除，奉迎至尊导銮舆。五营夹道列容卫，三河纵观空里闾。囘旌驻跸降灵场，懐椒奠桂邀百祥。金鼎发色正焜煌，明祗晔晔摛景光。埋玉陈牲礼神毕，举麾上帝乘舆出。彼汾之曲佳可游，木兰为楫桂为舟。棹歌微吟彩鷁浮，箫鼓哀鸣白云秋。欢娱宴赐洽羣后，家家复除戸牛酒。声明动天乐无有，千秋万嵗南山夀。自从天子向南关，玉辇金车不复还。珠帘翠羽长寂寞，鼎湖龙髯何处攀。千年人事一朝空，四海为家此路穷。雄豪意气今何在，坛场宫观尽蒿蓬。道傍古老长叹息，世事囘环不可识。昔时青楼对歌舞，令日黄埃聚荆棘。山川满目泪沾衣，富贵荣华能几时。不见即今汾上水，唯有年年秋雁飞。
○代白头吟【或刻宋之问集】　　刘希夷
洛阳城东桃李花，飞来飞去落谁家。洛阳女儿惜颜色，行逢落花长叹息。今年花落颜色改，明年花开复谁在。已见松栢摧为薪，更闻桑田变成海。古人无复洛城东，今人还对落花风。年年嵗嵗花相似，嵗嵗年年人不同。寄言全盛红颜子，须怜半死白头翁。此翁白头眞可怜，伊昔红颜羙少年。公子王孙芳树下，清歌妙舞落花前。光禄池台文锦绣，将军楼阁畵神仙。一朝卧病无知已，三春行乐在谁边。宛转蛾睂能几时，须臾鹤发乱如丝。但看古来歌舞处，唯有黄昏鸟雀悲。
○明河篇　　宋之问
八月凉风天气晶，万里无云河汉明。昏见南楼清且浅，晓落西山纵复横。洛阳城阙天中起，长河夜夜千门裏。复道连甍共蔽亏，画堂琼户特相宜。云母帐前初泛滥，水精帘外转逶迤。倬彼昭回如练白，复出东城接南陌。南陌征人去不归，谁家今夜擣寒衣。鸳鸯机上疎萤度，乌鹊桥边一雁飞。雁飞萤度愁难歇，坐见天河倾渐没。已能舒巻任浮云，不惜光辉让流月。明河可望不可亲，愿得乘槎一问津。更将织女支机石，还访成都卖卜人。
○韦长史挽歌　　崔融
日暮桑榆下，寒生松柏中。冥冥多苦雾，切切有悲风。亰兆新阡合，扶阳甲第空。郭门从此去，荆棘渐蒙笼。
○度大庾岭　　宋之问
度岭方辞国，停轺一望家。魂随南翥鸟，泪尽北枝花。山雨初含霁，江云欲变霞。但令归有日，不敢恨长沙。
○过蛮洞　　前人
越岭千重合，蛮溪十里斜。竹迷樵子径，萍匝钓人家。林暗交枫叶，园香覆橘花。谁怜在荒外，孤赏足云霞。
○登越王台　　前人
江上越王台，登高望几囘。南溟天外合，北户日边开。地湿烟常起，山晴雨半来。冬花扫卢橘，夏果摘杨梅。迹类虞翻枉，人非贾谊才。归心不可度，白髪重相催。
附录搜玉小集一卷（江蘇巡抚采淮本）
不著编辑者名氏。郑樵《通志》巳载之，则其来旧矣。旧目题凡三十七人，诗六十三首，此本但三十四人，诗六十二首。盖毛晋重刋所釐定，所注考证颇详。然胡鹄等三人，有录无诗，晋并删其姓名，巳非缺疑存旧之意。又人缺其三，而诗仅缺其二，不足分配三人，必有一人之诗溷於他人名下矣。则所订亦未确也。其次第为晋所乱，不可复考。旣不以人叙，又不以体分，编次参差，重出叠见，莫能得其体例。徒以源出唐人，聊存旧本云尔。（四库全书总目卷一百八十六·集部三十九·总集类一）
评价
此书之毛病不仅在于编排上先后失次，而且一些入选诗人的姓氏也和《全唐诗》有所不同，如此书中的张禫，《全唐诗》中作张?；此书中的余延寿，《全唐诗》中作徐延寿，一时还难定孰是孰非。《新唐书·艺文志》载有《搜玉集》，与“小集”是否为一书，尚难确定，清何焯（义门）疑为伪托。傅增湘《藏园群书题记续集》言：“《搜玉》之名见于《通志》《通考》，然与今本撰人录诗之数均不相合。此本经毛氏（指毛晋）删并重订，《四库提要》颇议其非，以次第紊乱，参差重出，旧时义例，无可寻考也。”因而以为“义门以其书为后人伪托，其说宜可信矣”。
此书有明嘉靖刊本，毛晋重刊，收入《唐人选唐诗》，有中华书局上海编辑所1958年排印本。